《进读唐鉴彻章谢恩唐律一首二十韵》
宋代·刘克庄

勋华嗟已远，最近莫如唐。
祖禹忠于宋，云周监有商。
虽然张万目，终未立三纲。
贞观初勤恤，开元未怠荒。
录忘曲江献，镜惜郑公亡。
节镇私斋钺，兵权假贵珰。
甫闻平夏蜀，寻又失河湟。
历历前朝事，惓惓治世防。
几年藏秘府，一日进华光。
主圣勤稽古，臣愚值彻章。
重瞳悉该贯，呐舌愧精详。
前接夔龙武，后陪鹓鹭行。
舜歌奎宿灿，镐宴木天凉。
凤夸分新焙，鱼须出尚方。
玉骢五花白，宝带万钉黄。
内酝沾宣劝，朝衣惹御香。
染濡乏才藻，赓载仰明良。
拔擢由民伍，推迁侍帝旁。
荣犹恋旃厦，惫不任簪裳。
尚念申公老，非如贺监狂。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。